Rozhodnutie Európskeho parlamentu a Rady č. 2298/2000/ES
z 28. septembra 2000,
ktorým sa mení a dopĺňa rozhodnutie Rady 96/411/ES o zlepšení poľnohospodárskej štatistiky spoločenstva
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 285,
so zreteľom na návrh Komisie [1],
konajúc v súlade s postupom ustanoveným v článku 251 Zmluvy [2],
keďže:
(1) rozhodnutie Rady 96/411/ES z 25. júna 1996 o zlepšení poľnohospodárskej štatistiky spoločenstva [3] má umožniť, aby táto štatistika uspokojivejšie reagovala na potrebu informovanosti vyplývajúcu z reformy spoločnej poľnohospodárskej politiky;
(2) správa Komisie Európskemu parlamentu a Rade o pokroku pri vykonávaní rozhodnutia 96/411/ES kladne hodnotí uplatňovanie uvedeného rozhodnutia;
(3) proces prispôsobovania národných štatistických systémov potrebám vyplývajúcim z reformy spoločnej poľnohospodárskej politiky ešte nie je ukončený;
(4) vnútorný vývoj spoločnej poľnohospodárskej politiky, ako aj vonkajšie súvislosti rozšírenia na východ a otvorenie nového kola mnohostranných obchodných rokovaní si vyžadujú zdokonalenú identifikáciu štatistických potrieb a v prípade potreby opatrenia na dokončenie súčasného regulačného rámca ustanovujúceho rozsah štatistických informácií o spoločnej poľnohospodárskej politike, ktoré sú členské štáty povinné poskytovať Komisii;
(5) rozhodnutie Rady 1999/126/ES z 22. decembra 1998 o štatistickom programe spoločenstva na roky 1998-2002 [4] odporúča pokračovať v opatreniach na zdokonalenie existujúcej poľnohospodárskej štatistiky a plánovať budúci vývoj s cieľom uspokojivejšieho reagovania na potreby spoločnej poľnohospodárskej politiky;
(6) je potrebné predĺžiť platnosť rozhodnutia 96/411/ES;
(7) na základe skúseností je potrebné zmeniť a doplniť určité ustanovenia rozhodnutia 96/411/ES, aby sa okrem iného zjednodušilo ich vykonávanie;
(8) toto rozhodnutie ustanovuje na celé obdobie trvania programu finančný rámec, ktorý predstavuje primárny odkaz v zmysle bodu 33 Interinštitucionálnej dohody zo 6. mája 1999 medzi Európskym parlamentom, Radou a Komisiou [5] o rozpočtovom úrade počas ročného rozpočtového procesu;
(9) mali by byť prijaté opatrenia potrebné na vykonávanie rozhodnutia 96/411/ES v súlade s rozhodnutím Rady 1999/468/ES z 28. júna 1999, ktorým sa ustanovujú postupy uplatňovania vykonávacích právomocí postúpených Komisii [6];
(10) mali by pokračovať aktuálne štúdie realizovateľnosti s cieľom určiť, či je technicky možné vytvoriť databázu pomoci vyplatenej prostredníctvom záručnej sekcie EPUZF a aké zdroje by na to boli potrebné,
PRIJALI TOTO ROZHODNUTIE:
Článok 1
Rozhodnutie 96/411/ES sa týmto mení a dopĺňa takto:
1. Článok 2 písm. a) sa nahrádza takto:
"a) definovať prioritné štatistické oblasti spomedzi oblastí stanovených v prílohe II, na ktoré sa môžu v nasledujúcom roku vzťahovať opatrenia na úrovni členských štátov."
2. Článok 3 sa nahrádza takto:
"Článok 3
Časový rámec a postup uplatňovania
Proces prispôsobovania poľnohospodárskej štatistiky spoločenstva stanovený v článku 1 pokračuje počas obdobia rokov 2000-2002. Koordinuje ho Komisia prostredníctvom technických akčných plánov stanovených v článku 4. Po tomto období môže Európsky parlament a Rada rozhodnúť o predĺžení procesu v súlade s návrhmi Komisie ustanovenými v článku 11."
3. Článok 4 ods. 2 sa vypúšťa.
4. Článok 5 sa nahrádza takto:
"Článok 5
Správy členských štátov
Členské štáty predkladajú Komisii:
a) najneskôr do 31. mája každého roka oznámenie o svojom prípadnom zámere zúčastniť sa na prioritných opatreniach v nasledujúcom roku, spolu so súhrnom plánov na vykonávanie a odhadom nákladov,
b) po prijatí technického akčného plánu Komisiou pracovný plán pre každé opatrenie, ktoré sa ich týka,
c) po dokončení každého opatrenia stručnú správu o vykonávaní opatrenia, na ktorej sa zúčastnili.
Dokumenty, ktoré sa majú predložiť podľa bodov a), b) a c), by mali obsahovať plánované úpravy metodiky vykonávania, prácu, ktorá sa má vykonať, zistené ťažkosti a návrhy na ich prekonanie, národné zdroje a zdroje spoločenstva, ktoré je potrebné mobilizovať, a návrhy na zlepšenie na úrovni spoločenstva. Pri opatreniach, na ktoré sa vyžaduje finančná podpora spoločenstva, sa uvedie táto špecifikácia.
Podľa postupu ustanoveného v článku 10 Komisia vypracuje zjednodušené štandardné formuláre, aby sa uľahčilo predkladanie uvedených informácií."
5. Článok 6 sa týmto mení a dopĺňa takto:
a) odsek 3 sa nahrádza takto:
"3. Príspevok sa vypláca členským štátom v dvoch splátkach, z ktorých prvá sa rovná 30 % podielu spoločenstva na nákladoch na opatrenie a vypláca sa vopred, po oznámení pracovného plánu pre príslušné opatrenie Komisii a jeho schválení. Zostatok sa vypláca po predložení správy o vykonávaní opatrenia členským štátom a jej schválení Komisiou. Komisia vykoná kontroly na mieste, ktoré považuje za potrebné, v spolupráci s príslušnými úradmi členských štátov."
b) Dopĺňa sa tento odsek:
"4. Finančný rámec pre vykonávanie tohto programu na obdobie rokov 2000-2002 sa týmto stanovuje na 3 milióny EUR.
Ročné prídely schvaľuje rozpočtový úrad v rámci limitov finančného výhľadu."
6. Článok 10 sa nahrádza takto:
"Článok 10
1. Komisii pomáha Stály výbor pre poľnohospodársku štatistiku, ďalej len výbor.
2. Ak sa uvádza odkaz na tento článok, platí článok 4 a 7 rozhodnutia 1999/468/ES so zreteľom na ustanovenia jeho článku 8.
Obdobie ustanovené v článku 4 ods. 3 rozhodnutia 1999/468/ES sa stanovuje na tri mesiace.
3. Výbor prijme svoj rokovací poriadok."
7. V článku 11 sa "1999" nahrádza "2002".
8. Do rozhodnutia sa vkladá tento článok:
"Článok 11a
Databáza platieb prostredníctvom EPUZF (záručná sekcia)
Komisia pokračuje v štúdiách realizovateľnosti s cieľom určiť technickú možnosť vytvorenia databázy, ktorá sa vzťahuje na platby vykonané prostredníctvom záručnej sekcie EPUZF tak, aby na úrovni každého prijímateľa zahŕňala najmä údaje o výške prijatej pomoci, oblastiach a počte dotknutých zvierat a o najvhodnejšom počítačovom systéme na spracovanie týchto údajov.
Najneskôr 31. decembra 2001 predloží Komisia správu Európskemu parlamentu a Rade o výsledkoch týchto štúdií realizovateľnosti a o zdrojoch (technických, finančných a ľudských), ktoré by boli potrebné na vykonávanie databázy a na štatistické spracovanie údajov."
Článok 2
Toto rozhodnutie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Článok 3
Toto rozhodnutie je adresované členským štátom.
V Bruseli 28. septembra 2000